CELEX: 62019CN0060
Language: ro
Date: 2019-01-24 00:00:00
Title: Cauza C-60/19 P: Recurs introdus la 24 ianuarie 2019 de Mouvement pour une Europe des nations et des libertés împotriva Hotărârii Tribunalului (Camera a opta) din 27 noiembrie 2018 în cauza T-829/16, Mouvement pour une Europe des nations et des libertés/Parlamentul

11.3.2019   
            
            
               RO
            
            
               Jurnalul Oficial al Uniunii Europene
            
            
               C 93/36
            
         
      Recurs introdus la 24 ianuarie 2019 de Mouvement pour une Europe des nations et des libertés împotriva Hotărârii Tribunalului (Camera a opta) din 27 noiembrie 2018 în cauza T-829/16, Mouvement pour une Europe des nations et des libertés/Parlamentul
      (Cauza C-60/19 P)
      (2019/C 93/47)
      Limba de procedură: franceza
      
         Părțile
      
      
         Recurentă: Mouvement pour une Europe des nations et des libertés (reprezentant: A. Varaut, avocat)
      
         Cealaltă parte din procedură: Parlamentul European
      
         Concluziile recurentei
      
      
                  —
               
               
                  Anularea hotărârii atacate;
               
            
                  —
               
               
                  anularea deciziei Parlamentului European din 12 septembrie 2016 prin care se declară anumite cheltuieli neeligibile pentru o subvenție în cadrul exercițiului financiar 2015;
               
            
                  —
               
               
                  obligarea Parlamentului la plata tuturor cheltuielilor de judecată;
               
            
                  —
               
               
                  alocarea în beneficiul recurentei a cheltuielilor de procedură.
               
            
         Motivele și principalele argumente
      
      Mouvement pour une Europe des nations et des libertés (MENL) a editat un afiș referitor la criza migratorie și la Acordul Schengen care purta sigla sa, precum și, într-un mod mult mai discret, pe cele ale Front National și Vlaams Belang.
      Parlamentul a respins cheltuiala aferentă acestui afiș, considerând că ea constituia un avantaj nedatorat în favoarea unui partid politic național.
      Prin hotărârea atacată, Tribunalul a respins acțiunea MENL de anulare a acestei decizii.
      MENL solicită anularea acestei hotărâri pentru erorile de drept următoare:
      
                  —
               
               
                  faptele cauzei au fost denaturate, întrucât Tribunalul, după ce a constatat că Biroul Parlamentului nu a avut cunoștință de mijloacele de apărare ale MENL, a considerat totuși că acesta a putut totuși să se apere întrucât motivele sale fuseseră transmise unui asistent al unuia dintre membrii Biroului;
               
            
                  —
               
               
                  articolul 41 din cartă, articolul 16 din Codul european al bunei conduite administrative și articolul 8 din Decizia Biroului Parlamentului din 29 martie 2004 de stabilire a normelor de punere în aplicare a Regulamentului (CE) nr. 2004/2003 al Parlamentului European și al Consiliului din 4 noiembrie 2003 privind statutul și finanțarea partidelor politice la nivel european (1) au fost încălcate, întrucât Tribunalul a considerat că o muncă de decizie a serviciilor Parlamentului se putea substitui unei decizii a Biroului Parlamentului;
               
            
                  —
               
               
                  Tribunalul a respins în mod eronat excepția de nelegalitate a articolului 7 din Regulamentul nr. 2004/2003, ridicată în temeiul articolului 277 TFUE, întrucât pe de o parte a considerat că conținutul interdicției finanțării indirecte este o noțiune juridică nedeterminată, iar pe de altă parte a admis aplicarea acesteia;
               
            
                  —
               
               
                  Tribunalul a încălcat articolul 7 din Regulamentul nr. 2004/2003, întrucât a considerat că prezența siglei unui partid politic, indiferent de mărimea siglei, pe un afiș al unui partid politic european constituie prin natura sa o finanțare directă ilicită a partidului respectiv.
               
            
         (1)  JO 2003, L 297, p. 1.